Broj: 711-I-1088-P-27/21-04-8

Zagreb, 2. lipnja 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na temelju neanonimne prijave mogućeg sukobu interesa podnesene protiv dužnosnice Ivane Cvitan Polić, općinske načelnice Općine Čavle,** na 129. sjednici, održanoj 2. lipnja 2021.g., donosi sljedeću:

 **ODLUKU**

**Postupak za odlučivanje o sukobu interesa protiv dužnosnice Ivane Cvitan Polić, općinske načelnice Općine Čavle,** **povodom nabave Božićnih poklon paketa za starije mještane Općine Čavle te nabave usluge dostave Božićnih paketa i paketa za sv. Nikolu u 2020.g., neće se pokrenuti, s obzirom da iz prikupljenih podataka i dokumentacije ne proizlazi da je postupanjem dužnosnice došlo do moguće povrede odredbi ZSSI-a.**

 Obrazloženje

Protiv dužnosnice Ivane Cvitan Polić, općinske načelnice Općine Čavle, podnesena je dana 26. siječnja 2021.g. neanonimna prijava, koja je u knjizi ulazne pošte Povjerenstva zaprimljena pod brojem: 711-U-388-P-27/21-01-1 te je povodom iste otvoren predmet broj: P-27/21.

U predmetnoj prijavi se u bitnome navodi da je Općina Čavle objavila javni natječaj za nabavu Božićnih poklon paketa za starije mještane Općine Čavle u vrijednosti od 130.000,0 kn bez PDV-a. U pozivu za dostavu ponuda uvjetovano je da se paketi moraju dostaviti dostavnoj službi GLS-a (Emporija d.o.o. – GLS Čavle) čiji direktor je Alen Knežević, v.d. predsjednika SDP-a Čavle, član Općinskog vijeća Općine Čavle i politički nadređen dužnosnici Ivani-Cvitan Polić. U prijavi se nadalje navodi da je isto ponovljeno s podjelom poklon paketa za Sv. Nikolu, bez objave javnog natječaja.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Stavkom 4. istog članka propisnao je da se podnositelju prijave jamči anonimnost.

Člankom 3. stavkom 1. podstavkom 39. je propisano da su općinski načelnici i njihovi zamjenici dužnosnici u smislu ZSSI-a. Uvidom u Registar dužnosnika, koji ustrojava i vodi Povjerenstvo, utvrđeno je da Ivana Cvitan Polić obnaša dužnost općinskog načelnika Općine Čavle, počevši od 24. svibnja 2021.g., a istu dužnost obnašala je i u prethodnom mandatu 2017.-2021., dok je u mandatu 2013.-2017. obnašala dužnost zamjenice općinskog načelnika iste jedinice lokalne samouprave te je stoga, povodom obnašanja navedene dužnosti, obvezna postupati sukladno odredbama ZSSI-a.

Na zahtjev Povjerenstva, Općina Čavle dostavila je očitovanje KLASA: 022-05/20-01/39, URBROJ: 2170/03-21-01-2 od 19. travnja 2021.g. u kojem se navodi da je Općina Čavle nabavljala poklon pakete za starije osobe te je proveden postupak jednostavne nabave, a također je proveden postupak jednostavne nabave za uslugu dostavne službe navedenih poklon paketa. Za uslugu nabave poklon paketa kao najpovoljniji ponuditelj izabrano je trgovačko društvo METRO Cash&Carry d.o.o., a za uslugu dostave poklon paketa izabrano je trgovačko društvo Euporia d.o.o. Postupci jednostavne nabave pokrenuti su sukladno Planu nabave, odnosno odlukama općinske načelnice.

U očitovanju se dodatno pojašnjava da su poklon paketi za starije mještane prethodnih godina dijeljeni na način da su korisnici preuzimali poklon pakete u poslovnim prostorima Općine Čavle, konkretno u Domu kulture Čavle, a podjelu je koordinirala Udruga umirovljenika Čavle, dok je poklon pakete za djecu dijelilo Društvo Naša djeca Čavle. S obzirom na pojavu pandemije te u svrhu izbjegavanja okupljanja većeg broja ljudi, a radi poštivanja epidemioloških mjera, donesena je odluka da se predmetni paketi dostave na kućna vrata mještana. Navedeno posebice iz razloga što su članovi Udruge umirovljenika osobe starije životne dobi. U očitovanju se još napominje da je dostavu poklon paketa za sv. Nikolu preuzela Općina, dok su paketi nabavljeni od Društva Naša djeca Čavle.

U privitku očitovanja dostavljen je Zapisnik sa 155. sjednice Savjeta načelnice od 29. listopada 2020.g. na kojem je 7. točka Dnevnog reda bila „Rasprava o podjeli paketa povodom božićno-novogodišnjih blagdana“, Zapisnik sa 158. sjednice Savjeta načelnice od 19. studenoga 2020.g. na kojem je 8. točka Dnevnog reda bila „Donošenje odluke o pokretanju postupka prikupljanja ponuda za nabavu prigodnih Božićnih poklon paketa“, Poziv za dostavu ponuda za predmet nabave: Usluge nabave poklon paketa za starije osobe mještane Općine Čavle „Božićni paketi za umirovljenike“ od 23. studenoga 2020.g., ponuda trgovačkog društva METRO Cash&Carry d.o.o., Upisnik o zaprimanju ponuda od 1. prosinca 2020.g., Obavijest o odabiru najpovoljnije ponude od 3. prosinca 2020.g., Ugovor za nabavu poklon paketa za starije osobe s područja Općine Čavle sklopljen 9. prosinca 2020.g. između Općine Čavle i trgovačkog društva METRO Cash&Carry d.o.o., ponuda trgovačkog društva EUPORIA d.o.o. za uslugu dostave 800 paketa od 29. listopada 2020.g., Ugovor o pružanju usluga sklopljen s navedenim trgovačkim društvom 2. studenoga 2020.g., ponuda trgovačkog društva EUPORIA d.o.o. za uslugu dostave 100 paketa od 16. studenoga 2020.g., Dodatak Ugovoru o pružanju usluga sklopljen s navedenim trgovačkim društvom 19. studenoga 2020.g. te Pravilnik o provedbi postupaka jednostavne nabave Općine Čavle.

Povjerenstvo je izvršilo uvid u Pravilnik o provedbi postupaka jednostavne nabave koji je Općinsko vijeće Općine Čavle donijelo na sjednici održanoj dana 19. lipnja 2017.g. Člankom 5. navedenog Pravilnika propisano je da se nabava roba, radova i usluga procijenjene vrijednosti manje od 20.000,00 kn provodi izdavanem narudžbenice i/ili sklapanjem Ugovora temeljem zaprimljene ponude sa jednim gospodarskim subjektom.

Člankom 7. stavkom 2. istog Pravilnika propisano je da postupak jednostavne nabave procijenjene vrijednosti jednake ili veće od 100.000,00 kn do 200.000,00 kn za robe i usluge te do 500.000,00 kn za radove naručitelj provodi slanjem Poziva za dostavu ponuda na adrese minimalno tri gospodarska subjekta i/ili objavom na službenim stanicama općine i/ili istodobno objavom u Elektroničkom oglasniku javne nabave.

U odnosu na nabavu usluge dostave poklon paketa, izvršen je uvid u Ponudu trgovačkog društva EUPORIA d.o.o., br. 10010-2020 od 29. listopada 2020.g. za dostavu 800 paketa po jediničnoj cijeni od 10,00 kn, odnosno u ukupnom iznosu od 8.000,00 kn bez PDV-a, odnosno 10.000,00 kn s PDV-om).

Također je izvršen uvid u Zapisnik sa 155. sjednice Savjeta načelnice od 29. listopada 2020.g. na kojem je donesena odluka da se prihvaća navedena ponuda trgovačkog društva EUPORIA d.o.o.br. 10010-2020 za podjelu i dostavu prigodnih božićno-novogodišnjih paketa za starije osobe po cijeni od 10,00 kn po paketu bez PDV-a te je dana 2. studenoga 2020.g. Općina Čavle sklopila ugovor s društvom EUPORIA d.o.o. za pružanje usluge dostave 800 paketa za starije osobe, mještane Općine Čavle, na kućne adrese istih.

Trgovačko društvo EUPORIA d.o.o. je dana 16. studenoga 2020.g. dostavilo još jednu ponudu br. 10011-2020 za dostavu 100 paketa, po jediničnoj cijeni od 10,00 kn, odnosno u ukupnom iznosu od 1.000,00 kn bez PDV-a, odnosno 1.250,00 kn s PDV-om, nakon čega je između istih stranaka sklopljen Dodatak Ugovoru o pružanju usluga dostave paketa za starije osobe mještane Općine Čavle za dostavu dodatnih 100 paketa – poklon za sv. Nikolu.

Povjerenstvo je nadalje izvršilo uvid u podatke sudskog registra Trgovačkog suda u Rijeci te je utvrđeno da je pod matičnim brojem subjekta: 040341300, OIB: 76972875135 upisano trgovačko društvao EUPORIA d.o.o. Kao osnivači/članovi društva upisani su Alen Knežević i Ivan Kovačević.

Uvidom u podatke objavljene na internetskoj stranici Općine Čave utvrđeno je da je Alen Knežević bio član Općinskog vijeća Općine Čavle u mandatu 2017.-2021. kao predstavnik SDP-a.

Uvidom u podnesena izvješća o imovinskom stanju dužnosnice Ivane Cvitan Polić utvrđeno je da je navedena dužnosnica također članica SDP-a.

Vezano za nabavu poklon paketa, Povjerenstvo je izvršilo uvid u Zapisnik sa 158. sjednice Savjeta načelnice od 19. studenoga 2020.g. na kojem je donesena odluka da se odobrava pokretanju postupka jednostavne nabave za donošenje odluke o pokretanju postupka prikupljanja ponuda za nabavu prigodnih božićnih poklon paketa.

Također je izvršen uvid u Poziv za dostavu ponuda za predmet nabave: Usluga nabave poklon paketa za starije osobe mještane Općine Čavle „Božićni paketi za umirovljenike“ KLASA: 404-01/20-01/43, URBROJ: 2170-03-20-01-2 od 23. studenoga 2020.g. u kojem se navodi da temeljem Odluke općinske načelnice od 19. studenoga 2020.g., Općina Čavle provodi postupak nabave 810 poklon paketa za osobe starije od 70 godina s područja Općine Čavle, povodom božićno-novogodišnjih blagdana, sukladno ponudbenom troškovniku. Nadalje je navedeno da je u cijenu paketa potrebno uračunati i slaganje paketa, prigodnu vrećicu i dopremu do mjesta isporuke te da poklon paketi moraju biti dostavljeni na adresu trgovačkog društva GLS d.o.o. Procijenjena vrijednost nabave je 130.000,00 kn, a evidencijski broj nabave je 29/2020.

Povjerenstvo je izvršilo uvid u podatke objavljene na internetskoj stranici Općini Čavle te je utvrđeno da je navedeni Poziv za dostavu ponuda na istoj objavljen dana 23. studenoga 2020.g.

Uvidom u Upisnik o zaprimanju ponuda za jednostavnu nabavu, evidencijski broj: 29/20, KLASA: 404-01/20-01/43, URBROJ: 2170/03-20-01-3 od 1. prosinca 2020.g. utvrđeno je da je zaprimljena jedna ponuda, i to trgovačkog društva METRO Cash&Carry d.o.o. te je općinska načelnica Ivana Cvitan Polić dana 3. prosinca 2020.g. donijela Obavijest o odabiru navedene ponude kao najpovoljnije valjane i pravilne ponude.

Dana 9. prosinca 2020.g. između Općine Čavle, zastupane po općinskoj načelnici, i trgovačkog društva METRO Cash&Carry d.o.o., poslovnica Rijeka, sklopljen je Ugovor za nabavu poklon paketa za starije osobe s područja Općine Čavle. Ugovorom je određena cijena nabave za 810 poklon paketa u iznosu od 103.388,40 kn bez PDV-a, odnosno 129.235,50 kn s PDV-om.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa, a stavkom 2. istog članka propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe, kada se osnovano može smatrati da utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 4. stavkom 5. ZSSI-a propisano je da su povezane osobe u smislu toga Zakona osobe navedene u stavku 2. toga članka (članovi obitelji) te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Povjerenstvo prvenstveno ističe da je kroz svoju dosadašnju praksu zauzelo stav da se članstvo dužnosnika i druge fizičke osobe u istoj političkoj stranci ili izbornoj koaliciji, odnosno okolnost da su dužnosnik i druga fizička osoba na izborima kandidati na istoj kandidacijskoj listi, sama po sebi, ne smatra okolnošću prema kojoj se navedena osoba smatra osobno interesno povezanom s dužnosnikom u smislu članka 4. stavka 5. ZSSI-a. Naime, samo na temelju činjenice da su određene osobe članovi iste političke stranke ili koalicije stranaka ili da su kandidati iste političke stranke ili koalicije stranaka za određenu javnu dužnost, bilo na državnoj, bilo na lokalnoj ili regionalnoj razini, može se opravdano zaključiti da iste osobe dijele isti politički interes u smislu zajedničkog programa i ciljeva koje namjeravaju ostvariti na predmetnim javnim dužnostima na koje su izabrani, ali navedena okolnost sama po sebi nije dovoljna da bi se opravdano smatralo da su se navedene osobe politički povezale radi korištenja javne dužnosti u svrhu međusobnog pogodovanja s ciljem ostvarenja određenih njihovih osobnih koristi.

Slijedom navedenoga, okolnost da su dužnosnica Ivana Cvitan Polić i Alen Knežević, član i direktor trgovačkog društva EUPORIA d.o.o. te član Općinskog vijeća Općine Čavle, članovi iste stranke sama po sebi ne ukazuje na njihovu interesnu povezanost u smislu članka 4. stavka 5. ZSSI-a

Nadalje, iz dostavljene dokumentacije utvrđeno je da su postupci jednostavne nabave poklon paketa za starije mještane Općine Čavle povodom božićno-novogodišnjih blagdana te usluge dostave navedenih poklon paketa, kao i poklon paketa za sv. Nikolu provedeni u skladu s odredbama Pravilnika o provedbi postupaka jednostavne nabave Općine Čavle. Naime, vrijednost usluga dostave poklon paketa sukladno Ugovoru od 2. studenoga 2020.g. i Dodatku ugovoru od 19. studenoga 2020.g. iznosila je manje od 20.000,00 kn te je temeljem članka 5. navedenog Pravilnika bilo dovoljno prikupiti ponudu jednog gospodarskog subjekta.

S obzirom da Povjerenstvo nije utvrdilo okolnosti koje bi upućivale na povezanost između dužnosnice Ivane Cvitan Polić i osoba koje obavljaju funkcije u tijelima trgovačkog društva EUPORIA d.o.o., potpisivanje ugovora o stupanju u poslovni odnos s navedenim trgovačkim društvom ne ukazuje na moguću povredu odredbi ZSSI-a.

Također, Poziv za dostavu ponuda za nabavu usluge poklon paketa za starije mještane Općine Čavle objavljen je na internetskim stranicama Općine Čavle, što je u skladu s člankom 7. stavkom 2. Pravilnika o provedbi postupaka jednostavne nabave, kojom je propisano da se jednostavna nabava usluga u vrijednosti 100.000,00 kn do 200.000,00 kn provodi slanjem poziva za dostavu ponude na adresu minimalno tri gospodarska subjekta i/ili objavom na službenim stanicama općine i/ili istodobno objavom u Elektroničkom oglasniku javne nabave. Na navedeni poziv zaprimljena je samo jedna ponuda, i to ponuda trgovačkog društva METRO Cash&Carry d.o.o. koja je bila valjana te je odabrana kao najpovoljnija ponuda. U prijavi se ne navode okolnosti koje bi povezivale dužnosnicu Ivanu Cvitan Polić i navedeno trgovačko društvo niti je Povjerenstvo takve okolnosti utvrdilo u provedenom postupku.

Nastavno na sve navedeno, Povjerenstvo obrazlaže kao iz prikupljenih podataka i dokumentacije ne proizlaze okolnosti koje bi upućivale da je postupanjem dužnosnice Ivane Cvitan Polić prilikom nabave Božićnih poklon paketa za starije mještane Općine Čavle te nabave usluge dostave Božićnih paketa i paketa za sv. Nikolu, došlo do moguće povrede odredbi ZSSI-a.

Slijedom navedenoga, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnica Ivana Cvitan Polić, osobna dostava
2. Podnositelj prijave, putem e-maila
3. Objava na internetskoj stranici Povjerenstva
4. Pismohrana